**Trudă de poet**

*DANACIOBY*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trudă de poet

De ce să scriu când nimeni nu citeşte

Iar cărţile oftează aşteptând

Un suflet cald ce simte că iubeşte

Frumosul ce se-ascunde-ntr-un cuvânt?

De ce să scriu când timpul mă reclamă

C-am irosit iar vorbe pe nimic?

Oricât aş vrea să fiu băgat în seamă,

Poet fiind, tot cad şi mă ridic.

De ce să scriu despre iubiri şi viaţă,

Despre trecut, prezent şi viitor

Când nimeni nu priveşte luna-n faţă

Şi nu mai ştie ce înseamnă dor?

De ce să scriu când versul meu păleşte

În faţa altor versuri de nisip,

Când mintea ta se face că gândeşte

Iar la final n-a înţeles nimic?